God gebruik jou swakhede! – NG Gemeente Garsfontein
Ek en jy het swakhede. Jy is nie geskok oor hierdie wete nie, want jy is daagliks bewus daarvan. Dit gaan oor ons onvolmaakthede, ons beperkinge: fisies, emosioneel, intellektueel en geestelik. Daar is dalk onbeheerbare omstandighede wat my verswak en beperk. Maar die groot vraag is: wat doen ek en jy met ons swakhede? Jy kan dit wegsteek, dit ontken, verdedig, wrewel daaroor opbou. Dis wat baie mense doen, want ons is bang oor die reaksie van mense as hulle besef ek is nie so sterk in alles nie.
Maar God het 'n ander perspektief op ons swakhede. Hy wil nie net ons sterkpunte gebruik nie, maar ook ons swakpunte tot sy eer (1 Kor 1:27). My swakhede is nie per ongeluk nie. God laat dit toe om sy krag deur my te openbaar. Hy word getrek na mense wat swak is en hul swakhede erken. Hy gebruik sulke mense op 'n kragtige wyse. Dit is hoe Paulus sy doring in die vlees verstaan het.
Daar is 'n beter opsie. In plaas daavan om dit weg te steek, kan ons dit erken en deel met ander. Nog beter, ons kan leer om te roem in ons swakhede. Vir God om jou op besondere wyse te gebruik, sal jy op 'n manier "mank loop" vir die res van jou lewe. So is daar in elkeen van ons swakhede wat ons ons hele lewe lank met ons saamdra. Paulus bied vir ons 'n besondere model oor die hantering van swakhede:
Erken jou swakhede. As jy wil hê dat God jou moet gebruik, moet jy weet wie Hy is, maar ook wie jy is, met jou sterkpunte en swakpunte (Matt 16:16; Hand 14:15).
Wees tevrede met jou swakhede. (2 Kor 12:9-10a). Dit leer ons om nederig te bly en afhanklik van God.
Deel jou swakhede. Paulus was nie skaam om oor sy kwesbaarheid en weerloosheid te gesels nie. Hy praat eerlik oor sy mislukkings, gevoelens, frustrasies en vrese. (1 Kor 2:3).
Roem in jou swakhede. 2 Kor 12:5b. Ons is ontvangers van genade. Ons roem op God se genade wat deur ons swakhede werk.
God gebruik swak mense. Hy sal jou ook gebruik. Hy gebruik jou nie ten spyte van jou swakhede nie, maar as gevolg daarvan.